ગાંધીનગર– ગુજરાતમાં ફી નિર્ધારણ સમિતીએ, જે શાળાઓએ માંગી તેટલી પ્રોવિઝનલ ફી નક્કી કરી આપી છે. વાલીઓને સરકાર પરથી વિશ્વાસ ઉઠી ગયો છે. હવે સુપ્રીમ કોર્ટ શુ નિર્ણય કરે છે, તેના પર મીટ મંડાઈ છે, ત્યારે ગુજરાતના શિક્ષણપ્રધાન ભૂપેન્દ્રસિંહ ચુડાસમાએ જણાવ્યું હતું કે, રાજ્ય સરકાર વાલીઓ અને વિદ્યાર્થીઓના જ હિતની ચિંતા કરે છે અને ખાનગી શાળા સંચાલકોના અનેક વિરોધ અને પ્રતિકાર છતાં પણ રાજ્ય સરકાર છેક સર્વોચ્ચ અદાલત સુધી પ્રભાવક લડત આપી રહી છે. આ મામલે વાલીઓએ સ્હેજ પણ શંકા સેવવાની આવશ્યક્તા નથી. ચુડાસમાએ જણાવ્યું હતું કે, રાજ્ય સરકારની ફી નિયમન મુદ્દે પ્રભાવક અને કાનૂની લડતના પરિણામો પણ મળતા થયા છે. નામદાર સુપ્રિમ કોર્ટના આદેશ મુજબ રાજ્યના જે તે ઝોનની ફી નિયમન કમિટી દ્વારા જે તે શાળાની નક્કી કરવાની થતી કામચલાઉ એટલે કે પ્રોવીઝનલ ફીની જોગવાઇ અંતર્ગત અમદાવાદ ઝોનની ફી નિયમન સમિતિએ આ ઝોનમાં આવતી ૨૩૮ શાળાઓની કામ ચલાઉ ફી એટલે કે પ્રોવીઝનલ ફી નિયત કરાઇ છે. જે પૈકી ૧૧૬ શાળાની કામ ચલાઉ ફીમાં ઘટાડો કરવામાં આવેલ છે. આ ઉપરાંત જે શાળાઓએ સંમતિથી ફી ઘટાડેલ છે, તેવી ૫૭ શાળાઓએ અંદાજે રૂ.૪૦,૦૦૦ સુધીનો ઘટાડો કર્યો છે.